La Llei orgànica 8/1985, de 3 de juliol, reguladora del dret a l'educació, garanteix la llibertat d'associació dels pares d'alumnat de centres educatius, i també la possibilitat de promoure federacions i confederacions d'associacions d'acord amb el procediment que estableix la legislació vigent.
El Departament d'Educació, dins el reconeixement de les activitats que duen a terme les federacions i confederacions d'associacions de pares d'alumnat en l'àmbit territorial de Catalunya, creu oportú fomentar aquest tipus d'actuacions mitjançant l'atorgament dels ajuts que permetin les disponibilitats pressupostàries.
Per això, de conformitat amb la Llei 38/2003, de 17 de novembre, general de subvencions, i el capítol IX del Text refòs de la Llei de finances públiques de Catalunya, aprovat pel Decret legislatiu 3/2002, de 24 de desembre, i a proposta de la Direcció General d'Innovació,
S'aproven les bases reguladores que consten en l'annex d'aquesta Ordre, per a l'atorgament d'ajuts a federacions i confederacions d'associacions de pares d'alumnat de centres educatius no universitaris de Catalunya, que estiguin legalment constituïdes, per a la realització d'activitats i per al funcionament de les entitats.
S'obre la convocatòria pública per a la concessió dels ajuts corresponents a les actuacions que es realitzin durant l'any 2007, que es regeix per les bases que es publiquen a l'annex d'aquesta Ordre.
Les sol·licituds s'adreçaran al director general d'Innovació, i es presentaran d'acord amb el model que es pot trobar a l'adreça electrònica: http://www.gencat.cat/educacio, en el termini d'un mes comptat a partir de l'endemà de la data de publicació d'aquesta Ordre al DOGC.
L'import total màxim d'aquesta convocatòria és de 155.000,00 euros.
Les subvencions aniran a càrrec de la partida pressupostària EN02 D/482000100/4240, per un import de 91.214,00 euros, i de la partida pressupostària D/482000184/4241, per un import de 63.786,00 euros, ambdues del pressupost de la Generalitat de Catalunya de l'any 2006, prorrogat per a l'any 2007.
Es delega en el director general d'Innovació la competència per resoldre la convocatòria i autoritzar la despesa corresponent, a proposta de la comissió avaluadora, integrada per:
La subdirectora general d'Escolarització i Gestió de Serveis a l'Alumnat, que en serà la presidenta.
La cap del Servei de Gestió Econòmica Administrativa.
La cap de la Secció de Gestió de Convenis i Subvencions.
Un/a tècnic/a de la Direcció General d'Innovació, que actuarà com a secretari/ària.
Un/a tècnic/a de la Direcció General d'Atenció a la Comunitat Educativa.
Les entitats beneficiàries hauran d'acreditar davant la Direcció General d'Innovació, fins al 30 de setembre de 2007, que s'han realitzat les actuacions, que s'han complert els requisits que determina la resolució de concessió i que l'import de la subvenció s'ha destinat a l'actuació per a la qual s'ha concedit.
En cas que l'actuació subvencionada finalitzi més tard d'aquesta data, la justificació s'haurà de presentar dins dels 10 dies següents a la seva finalització, i en qualsevol cas no més tard del 30 de novembre de 2007.
Això no obstant, abans del 30 de setembre de 2007 caldrà comunicar aquesta eventualitat a la Direcció General d'Innovació, i indicar la data de finalització de l'actuació.
Les subvencions esmentades no tenen caràcter recurrent.
Contra aquesta Ordre, que exhaureix la via administrativa, les persones interessades poden interposar recurs contenciós administratiu, davant la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar de l'endemà de la seva publicació al DOGC, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
L'objecte d'aquests ajuts és fomentar la realització d'activitats i el funcionament de les federacions i confederacions d'associacions de pares d'alumnat de centres educatius no universitaris, mitjançant la concessió dels ajuts corresponents, amb la finalitat de facilitar i potenciar la vida associativa d'aquestes entitats dins la comunitat educativa..2 Beneficiaris
2.1 Poden sol·licitar aquests ajuts les federacions i confederacions d'associacions de pares d'alumnat de centres educatius no universitaris que estiguin legalment constituïdes, tant d'ensenyaments de règim ordinari com de règim especial.
Queden excloses d'aquesta convocatòria les associacions de pares i mares d'alumnat, constituïdes a l'empara del Decret 202/1987, de 19 de maig (DOGC núm. 854, de 19.6.1987), pel qual es regulen les associacions de pares d'alumnes.
2.2 Els beneficiaris hauran de complir els requisits següents:
c) Complir els requisits establerts als articles 32 i 36 de la Llei 1/1998, de 7 de gener, de política lingüística.
El compliment d'aquests requisits s'acreditarà mitjançant l'aportació de la documentació prevista a la base 4.2..3 Destinació i import dels ajuts
Els ajuts es destinaran a despeses de funcionament, difusió, formació dels associats i altres activitats que tinguin per objecte el foment de la vida associativa de l'entitat.
L'import dels ajuts s'establirà en funció de les sol·licituds rebudes i del pressupost disponible, tenint en compte els criteris de valoració que estableix la base 5..4 Sol·licituds i documentació
4.1 Les sol·licituds s'adreçaran al director general d'Innovació i es presentaran al Departament d'Educació (Via Augusta, 202-226, 08021 Barcelona), ja sigui directament o bé per qualsevol dels mitjans que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Les sol·licituds es podran presentar també a les oficines de correus en sobre obert, per tal que la sol·licitud sigui datada i segellada pel funcionari de correus abans de ser certificada.
4.2 La sol·licitud haurà d'incloure les declaracions següents:
Declaració jurada on es faci constar que no s'ha percebut cap més subvenció destinada a les activitats per a les quals se sol·licita l'ajut.
En cas contrari, cal detallar les altres fonts de finançament de l'activitat.
Declaració responsable conforme l'entitat està al corrent d'obligacions tributàries i de la Seguretat Social.
Declaració responsable conforme l'entitat no es troba en cap de les circumstàncies previstes en l'article 13 de la Llei 38/2003, de 17 de novembre, general de subvencions.
Declaració responsable conforme es compleixen els requisits establerts als articles 32 i 36 de la Llei 1/1998, de 7 de gener, de política lingüística.
4.3 A aquesta sol·licitud caldrà adjuntar la documentació següent:
a) Document que acrediti que l'entitat està legalment constituïda: certificat que indiqui que l'entitat està inscrita al Registre d'associacions o còpia de la resolució d'inscripció.
Aquelles entitats que van presentar aquest certificat en l'anterior convocatòria, no cal que el tornin a presentar, llevat del cas que s'hagi produït alguna modificació.
b) Pressupost detallat d'ingressos i despeses de l'entitat de l'exercici pressupostari actual.
c) Descripció de l'activitat o de les activitats per a les qual se sol·licita la subvenció.
Per a cadascuna de les activitats cal adjuntar una memòria (màxim tres fulls), en la qual com a mínim s'especifiquin els punts següents:
Destinataris: col·lectiu a qui s'adreça i nombre de participants.
Dates de la realització de l'activitat.
Pressupost clar i definit de l'activitat, amb indicació de la previsió d'ingressos i despeses desglossats per conceptes.
No es podran imputar costos propis per a la realització de les activitats.
Cal tenir present que la posterior justificació de la subvenció s'haurà de fer d'acord amb aquest pressupost.
En cas de sol·licitar ajut per més d'una activitat, caldrà indicar l'ordre de prioritat.
El nombre de les activitats subvencionades estarà supeditat a les disponibilitats pressupostàries.
En cas que se sol·liciti subvenció per a despeses de funcionament, caldrà detallar els costos propis per als quals se sol·licita l'ajut:
L'import de la subvenció estarà condicionat a les disponibilitats pressupostàries, i es tindrà en compte la priorització indicada a la sol·licitud, pel que fa a les activitats i al funcionament.
4.4 Si la sol·licitud no compleix els requisits que s'estableixen als apartats anteriors es requerirà l'interessat perquè en un termini de 10 dies hàbils, improrrogables, esmeni el defecte o aporti els documents preceptius, amb la indicació que si no ho fa així es considerarà que desisteix de la seva petició, i s'arxivarà la sol·licitud sense cap més tràmit..5 Criteris de valoració de les sol·licituds
Per valorar les sol·licituds es tindran en compte els aspectes següents:
a) L'àmbit d'actuació de la federació o confederació.
b) El nombre d'entitats que integren la federació o la confederació i el nombre de persones associades.
Les actuacions que l'entitat realitzi tant a favor de la formació dels pares d'alumnes com del foment de l'esperit associatiu.
Les activitats adreçades a estimular la participació dels pares en els òrgans de govern dels centres.
L'organització d'activitats de formació i d'informació a les associacions de pares d'alumnes.
La realització d'activitats arreu de Catalunya, i en especial en sectors geogràfics i de població amb escasses possibilitats d'accedir-hi habitualment.
La utilització del català en les activitats pròpies de l'entitat.
Les activitats que tinguin per objecte fomentar i facilitar la integració escolar dels alumnes amb necessitats educatives especials.
La infrastructura d'organització i serveis de l'entitat..6 Resolució de la convocatòria
La resolució de la convocatòria la farà l'òrgan que es determini a la convocatòria anual, a proposta de la comissió de selecció que s'hi estableixi.
Els membres de la comissió es troben sotmesos a les causes d'abstenció i recusació que estableixen els articles 28 i 29 de la Llei 30/1992, de 26 de novembre, de règim jurídic de les administracions públiques i del procediment administratiu comú.
La comissió podrà demanar a les entitats sol·licitants la documentació addicional i els aclariments que consideri oportuns.
La manca de presentació de la documentació requerida serà motiu d'exclusió de la convocatòria.
En qualsevol cas, les sol·licituds presentades s'entendran desestimades si no hi recau resolució expressa en el termini de sis mesos des de l'endemà de la finalització del termini de presentació de les sol·licituds..7 Notificació i publicació de les subvencions
La resolució de concessió es notificarà als interessats amb indicació de si exhaureix o no la via administrativa, dels possibles recursos, dels òrgans davant els quals es podran interposar, i dels terminis per interposar-los.
A més a més, la resolució de concessió es farà pública al tauler d'anuncis de la seu central del Departament d'Educació i als taulers dels serveis territorials corresponents.
Així mateix, les subvencions concedides per un import igual o superior a 3.000,00 euros seran publicades en el DOGC..8 Forma de pagament i justificació de les subvencions
8.1 El pagament de les subvencions es realitzarà en dos períodes: el 50% de l'import es tramitarà un cop resolta la convocatòria, i el 50% restant es tramitarà un cop s'hagi justificat l'ajut d'acord amb el que estableixen aquestes bases.
8.2 Per justificar les subvencions, els ens beneficiaris han de presentar la documentació justificativa de les despeses efectuades, d'acord amb la base 8.5.
8.3 La justificació cal presentar-la dins el termini previst a la convocatòria.
Si per motius excepcionals no es pot fer dins d'aquest termini, se'n podrà sol·licitar una ampliació.
Aquesta sol·licitud s'haurà de fer per escrit i presentar-se abans que finalitzi el termini previst.
En aquesta sol·licitud s'han d'al·legar els motius que impedeixen presentar la justificació dins de termini.
A la vista d'aquesta sol·licitud i en funció dels motius al·legats, el director general d'Innovació podrà concedir l'ampliació del termini per presentar la justificació.
8.4 Es considera despesa subvencionable la despesa realitzada i pagada abans de la finalització del període de justificació establert.
8.5 La justificació haurà de contenir:
a) Escrit de tramesa, on s'indiqui la documentació que s'adjunta.
b) Informe del president de l'entitat conforme la subvenció atorgada s'ha destinat a la realització de l'activitat o activitats per a les quals s'ha concedit.
c) Relació detallada de les despeses i, si s'escau, dels ingressos de l'activitat, d'acord amb el pressupost presentat en la sol·licitud i per l'import total consignat en aquest pressupost.
Les dades que han de constar a la relació són: la data i el número de la factura o comprovant de despesa, el NIF i el nom de l'empresa, el concepte, l'import de la despesa i la data del seu pagament.
Atès que la subvenció s'atorga d'acord amb un pressupost estimat, s'han d'indicar les desviacions esdevingudes.
d) Documents originals justificatius de les despeses i del seu pagament fins a cobrir l'import concedit.
Cada document haurà de portar una numeració que es correspongui amb la de la relació anterior.
Només s'acceptaran com a documents justificatius de les despeses els originals de les factures i dels rebuts corresponents amb els requisits legals que estableix la normativa vigent, lliurades a l'entitat beneficiària de la subvenció, acreditatives que s'ha efectuat la despesa, sens perjudici del retorn posterior dels originals que s'aportin, si així se sol·licita.
En cas que no n'hi hagi hagut, cal declarar-ho explícitament.
f) Fotocòpia de la relació indicada al punt c).
g) Memòria descriptiva i quantificada de les actuacions desenvolupades objecte de subvenció.
En el cas que la subvenció hagi estat concedida per a despeses de funcionament, a la memòria caldrà descriure les activitats desenvolupades, les quals hagin generat les despeses de funcionament, objecte de subvenció.
h) Certificats acreditatius d'estar al corrent d'obligacions tributàries i de la Seguretat Social en els termes previstos a l'article 14 de la Llei 38/2003, de 17 de novembre, general de subvencions.
Pel que fa a les obligacions tributàries, l'entitat pot autoritzar el Departament d'Educació per obtenir aquesta acreditació de l'autoritat tributària corresponent, d'acord amb la normativa d'aplicació.
Les entitats beneficiàries d'imports inferiors a 60.000,00 euros, no hauran d'aportar els documents originals justificatius de les despeses, esmentats en el punt d).
En lloc de les factures i comprovants de pagament, l'òrgan concedent comprova l'aplicació correcta de la subvenció sol·licitant a un 10% dels beneficiaris determinats justificants, mitjançant la tècnica del mostreig combinat.
En cas que es justifiqui un import inferior a la quantitat atorgada, l'import de la subvenció es reduirà per l'import no justificat correctament.
Igualment, es podrà reduir la subvenció concedida per l'obtenció concurrent d'altres ajuts, tenint en compte que l'import de les subvencions concedides en cap cas no pot ser d'una quantia que, aïlladament o en concurrència amb subvencions d'altres entitats públiques o privades, ajudes, ingressos o altres recursos superi el cost de l'activitat a desenvolupar pel beneficiari.
8.6 La Direcció General d'Innovació podrà demanar tots els documents justificatius que calgui per comprovar l'aplicació de la subvenció..9 Obligacions dels beneficiaris
a) Dur a terme l'activitat que fonamenti la concessió de la subvenció.
b) Sotmetre's a les actuacions de comprovacions que corresponguin al Departament d'Educació, i a les de control de l'activitat econòmica i financera que corresponguin a la Intervenció General de la Generalitat, a la Sindicatura de Comptes o a altres òrgans competents, tant nacionals com comunitaris, amb l'aportació de tota la informació que li sigui requerida en l'exercici de les actuacions anteriors.
c) Comunicar al Departament d'Educació l'obtenció d'altres subvencions, ajuts, ingressos o recursos, per a la mateixa finalitat, procedents de qualsevol de les administracions o entitats públiques o privades, nacionals o internacionals, i les alteracions de les condicions per a les quals es va atorgar la subvenció.
Aquesta comunicació s'ha de fer tan aviat com es conegui, i en tot cas, abans de la justificació de l'aplicació.
d) Proposar al Departament d'Educació qualsevol canvi que, dins la mateixa finalitat, es pugui produir en la destinació de la subvenció.
e) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable, així com els estats comptables dels quals es desprenguin les actuacions objecte de la subvenció, amb la finalitat de garantir l'adequat exercici de les facultats de comprovació i control.
g) Fer pública la col·laboració del Departament d'Educació en la documentació que generin les activitats subvencionades.
h) Reintegrar els fons percebuts en els supòsits previstos en l'article 37 de la Llei 38/2003, de 17 de novembre, general de subvencions..10 Causes i procediment de revocació
Són causes de revocació que poden donar lloc a la revocació total o parcial de la subvenció i, si s'escau, al reintegrament de les quantitats percebudes indegudament, amb l'interès de demora corresponent, les que preveuen els articles 37 de la Llei 38/2003, de 17 de novembre, general de subvencions, i 99 i següents del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.